تاند:( شنبه، د حمل ۲۰ مه) له افغانستان څخه يو شمېر کډوالې شوې کورنۍ وايي، چې له دغه هېواد څخه د نجونو د تړلو ښوونځيو له کبله وتلي دي۔

د دوی په وینا، د لوڼو د زده کړو راتلونکی یې یوه لویه اندیښنه وه، چې باید رسیده ګي یې ورته کړې وای۔

د فرزانه نعمت په نوم یوې افغانې ښځې ويلي: له داسې حکومت څخه چې حتا د نجونو ښوونځي تړي، د کومو انساني حقونو تمه کیدای شي؟

طالبانو له افغانستان څخه د ورځ تر بلې زیاتیدونکي مهاجرت د دغه عامل په اړه کومه تبصره نه ده کړې۔

د طالبانو له واکمنیدو سره له شپږم ټولګي څخه د نجونو پورته ښوونځي وتړل شول او ژمنه یې وکړه، چې د حمل میاشتې په درېیمه به دا ښوونځي بېرته پرانیزي۔

د حمل په درېيمه د ټولو انګېرنو خلاف د طالبانو لوی مشر ملا هیبت الله اخوند زاده ته په یوه منسوبه پریکړه کې د نجونو ښوونځي په داسې مهال بیرته وتړل شول، چې له څو مياشتيني ځنډ څخه وروسته نجونې په ډېره خوښۍ ښوونځيو ته تللې وې او ایله يو ساعت یې نه و شوی۔

د طالبانو دا پرېکړه د دیني عالمانو په ګډون په ملي او نړيواله کچه له توندو غبرګونونو سره مخامخ شوه